Aktar kmieni din is-sena, f'Konferenza Straordinarja tal-Partit Laburista, ġiet approvata l-emenda għall-istatut imressqa mill-Eżekuttiv Nazzjonali bi 392 vot favur u vot wieħed kontra. Din l-emenda tittratta l-kariga ta' Deputat Mexxej għal-Affarijiet tal-Partit fejn, permezz tagħha, kull membru tal-Partit Laburista, inkluż dawk li qegħdin fil-Grupp Parlamentari, ikunu jistgħu jikkontestaw għal din il-kariga. Fl-indirizz tiegħu, il-Prim Ministru u l-Mexxej tal-Partit Laburista Joseph Muscat kien sostna li l-persuna li se tkun qed tiġi wara Toni Abela, mhux biss trid tkompli tibni fuq dak li għamel hu, iżda trid toħloq struttura ġdida li tagħmel lill-Partit Laburista future proof. Din l-emenda fl-istatut se tkun qed tressaq aktar fil-qrib lill-Partit Laburista u lill-Gvern biex ikun hemm aktar għaqda u sinerġija bejniethom, minkejja li dawn dejjem iridu jibqgħu separati minn xulxin u m'għandhom jitħalltu qatt. Minkejja li l-Partit Laburista fl-aħħar elezzjoni ġenerali li għaddiet kiseb rebħa storika, xorta waħda din m'għandhiex isservi ta' skuża biex il-Partit jieqaf mill-ħidma tiegħu. Anzi, il-Partit għandu dejjem ikompli jtejjeb l-operat tiegħu kif ukoll jiġġedded skont il-ħtiġijiet tas-soċjetà biex b'hekk jappella aktar għall-poplu. Fl-aħħar jiem rajna t-tnedijiet rispettivi tal-kandidati kollha għal din il-kariga fosthom tal-Ministru għall-Ġustizzja, Kultura u Gvern Lokali Owen Bonnici; tal-Ministru għall-Ekonomija Chris Cardona; kif ukoll taċ-Chairman tal-GHRC Stefan Zrinzo Azzopardi, li minkejja li lkoll għandhom l-ideat differenti tagħhom ta' kif jistgħu jmexxu l-Partit 'il quddiem, xi ħaġa komuni bejniethom hi li f'qalbhom għandhom il-ġid u l-interess tal-Partit Laburista biex dan ikun ippreparat bl-aħjar mod possibbli għall-elezzjoni ġenerali li jmiss fi żmien sentejn. Intant, l-elezzjoni għall-ħatra ta' Deputat Mexxej għall-Affarijiet tal-Partit ġdid se ssir waqt Konferenza Ġenerali Straordinarja bejn nhar il-Ħamis 9 u l-Ġimgħa 10 ta' Ġunju, u f'każ ta' ħtieġa ssir ukoll is-Sibt 11 ta' Ġunju. Il-kontestant li jakkwista l-maġġoranza assoluta ta' 50% + 1 tal-voti validi jiġi ddikjarat bħala Deputat Mexxej għall-Affarijiet tal-Partit. Jekk dan ma jseħħx fl-ewwel votazzjoni, issir votazzjoni oħra fejn jieħdu sehem biss iż-żewġ kontestanti li jkunu ġabu l-akbar ammont ta' voti fl-ewwel votazzjoni. Għaliex iddeċidejt li tikkontesta għal din il-kariga? OB – Fil-politika, ta' kuljum, nieħdu deċiżjonijiet li jaffettwaw lill-familji u lin-negozji. Li noffri ismi biex inservi f'din il-kariga kienet deċiżjoni oħra li ħadt b'konvinzjoni wara li tkellimt fit-tul ma' diversi membri u attivisti tal-Partit Laburista. Ħadtha għax nemmen li wasal iż-żmien għall-pass li jmiss tal-ġenerazzjoni rebbieħa. Tmien snin ilu Joseph Muscat sar Mexxej tal-Partit Laburista u beda jbiddel il-politika tal-passat fi proġett għall-preżent u l-futur. Emmen, ħadem u irnexxielu. Wara li ksibna l-akbar fiduċja fl-istorja, issa ma rridux immorru lura, iżda 'l quddiem. Deputat mexxej ġdid għandu jagħti stabbiltà u dinjità biex ħidmet il-Prim Ministru ma tkun imtappna minn ħadd u minn xejn. CC – Ix-xewqa li nimpenja ruħi aktar fil-Partit Laburista dejjem kienet hemm, tant li fl-2008 kont ikkontestajt għal Deputat Mexxej Laburista għall-Affarijiet tal-Parlament u fl-2013 innominajt lid-Deputat Mexxej Louis Grech. Wara 25 sena nservi l-Partit, bħala ġurnalist, kunsillier, deputat parlamentari u attwalment ministru, tkellimt ma' Joseph Muscat fuq il-possibbiltà li insostni l-impenn tiegħi favur il-Partit Laburista li tant inħobb. SZA – Irrid nara Partit Laburista li jkompli jikseb suċċess. Partit li jkollu l-ħidma tiegħu msaħħa biex il-Partit ikun il-benniena tal-ideat il-ġodda li fuqhom irridu nfasslu l-viżjoni għall-ġejjieni ta' pajjiżna. Partit li jisma' lin-nies u li jkun viċin tan-nies. Għażilt li nerġa' nkun ta' servizz għall-Partit u nerġa' nqiegħed lili nnifsi għad-dispożizzjoni tiegħu. Nemmen li l-kisbiet li qed jagħmel dan il-Gvern irridu nkomplu nsostnuhom permezz ta' Partit li jkompli jikseb l-appoġġ tan-nies. Kif tiddeskrivi d-delegati tal-Partit Laburista? OB – Id-delegati huma l-għeruq tal-Partit Laburista. Dawk is-suldati tal-azzar, tradizzjonali u moderni, li ssibhom dejjem hemm, kemm fil-bnazzi kif ukoll fil-maltemp. Jien ili delegat għal ħafna snin, nifhem ix-xewqa ġenwina tagħhom li jkunu aktar fiċ-ċentru tal-ħidma tagħna. Għalhekk, it-timbru tat-tmexxija tiegħi, jekk ningħata l-fiduċja, se jkun il-kuntatt kontinwu mad-delegati. Qed nassumi responsabbiltà personali biex il-Partit Laburista jiftaħ ħin u spazju ġdid biex id-delegati, membri u attivisti jipparteċipaw fis-suċċess li qed jikseb il-Gvern għal pajjiżna. Il-familja tad-delegati Laburisti, li tagħtina l-passjoni, l-imħabba u l-motivazzjoni fil-ħajja politika, jixirqilha din l-attenzjoni. CC – Meta niddeskrivi d-delegati tal-Partit Laburista nkun qed niddeskrivi lili nnifsi magħhom, għax jien wieħed minnhom. Aħna d-delegati u attivisti għandna passjoni kbira għall-Partit u nafu li l-Partit huwa ferm akbar minna. Bħal kull membru ta' familja nikbu u nifirħu flimkien u jkun hemm mumenti fejn inweġġgħu. Jien determinat li nara lil kulħadd kuntent f'din il-familja. SZA – Id-delegati huma l-qafas li fuqu jinbena l-Partit Laburista huma n-nies li jirrappreżentaw lill-membri tal-Partit fil-Konferenza Ġenerali li fiha jsiru l-akbar deċiżjonijiet fil-Partit. Huma n-nies li jwasslu l-Partit għand in-nies fil-lokalitajiet madwar Malta u Għawdex. Nemmen li d-delegati għandhom ikunu fiċ-ċentru tal-ħidma tal-Partit. Kif se tibbilanċja l-impenji li diġà għandek u dan IR-rwol il-ġdid? OB – Min jafni jista' jixhed li jien it-tip ta' persuna li, jekk ħa nidħol għal xi ħaġa, inkun konvint li nista' nagħmilha bl-unuri. Id-delegati jafu li għandi r-rieda u l-enerġija meħtieġa biex ninvesti l-ġurnata kollha tiegħi għall-kariga ministerjali kif ukoll għal rwol ta' Deputat Mexxej tal-Partit Laburista. Jien politiku full-time u l-ħajja tiegħi hija mibnija fuq din il-missjoni. Naqbel anzi mal-parir li kien ta l-Prim Ministru fl-aħħar Konferenza Ġenerali favur rabta li tgħaqqad iż-żewġt irwieħ tagħna – Gvern u Partit. It-tliet snin esperjenza fit-tmexxija tal-pajjiż għallmitna li, kemm għat-twettiq mill-Gvern tal-proposti elettorali tal-Partit kif ukoll fil-kordinazzjoni ta' lmenti u inġustizzji, huwa essenzjali li naħdmu b'pont bejn il-Gvern u l-Partit biex l-id ix-xellugija tkun taf x'inhi tagħmel l-id il-leminija. CC – Kif ħafna japprezzaw, l-aħħar xhur ma kinux faċli għall-Partit Laburista fil-Gvern u jien impenjajt ruħi għall-massimu biex niddefendi l-Partit. Fl-istess waqt, però, komplejt bil-ħidma ministerjali fejn għalaqt sensiela sħiħa ta' investimenti bħax-Shipbuilding, il-Park tal-Avjazzjoni, il-Playmobil u l-Methode. Konvint li kapaċi nżomm dan il-bilanċ. SZA – Se nkun qed nagħti prijorità lix-xogħol tal-Partit. Dispost li nagħti l-ħin kollu li hemm bżonn lil dan il-Partit biex jerġa' jkun partit organizzat u lest għall-elezzjoni ġenerali li jmiss. Iddeskrivi l-viżjoni tiegħek għall-Partit Laburista f'sentenza OB – F'dan il-mument kruċjali, fin-nofs tal-leġiżlatura, il-Partit Laburista jrid jibqa' l-protagonist fl-ideat li jikkonvinċu billi jersaq aktar qrib il-membri u l-attivisti tiegħu, f'sinerġija mal-ħidma tal-Gvern biex joffri stabbiltà u viżjoni soċjal demokratika li tagħmel minn Malta art tal-opportunitajiet għal kulħadd. CC – Partit Laburista li bil-politika tiegħu jirnexxilu jissalvagwardja l-valuri soċjal demokratiċi, l-interessi tal-ħaddiem u l-għanijiet li għalihom huwa mwaqqaf u fl-istess waqt jibqa' relevanti f'soċjetà li kontinwament qed tevolvi. SZA – Inwettqu politika li ssostni s-suċċess ta' pajjiżna, biex jinħoloq ix-xogħol, jitkattar il-ġid u, fuq kollox, li jseħħ l-avvanz ta' dawk l-aktar dgħajfa fis-soċjetà. Kemm int lest tagħti mill-ħin tiegħek biex tisma' direttament lill-membri tal-partit? OB – Filwaqt li l-midja soċjali u l-mezzi tax-xandir huma importanti ħafna fid-dinja tal-lum, il-komunikazzjoni personali tibqa' prijorità assoluta għalija. Qed nibgħat sinjal ċar li l-Partit Laburista se jkun aċċessibbli aktar minn qatt qabel. Fl-ewwel 100 jum tiegħi fil-kariga se niltaqa' mal-kumitati lokali u friegħi kollha tal-Partit Laburista biex nisma' mingħandhom u naħdem magħhom on the ground u tliet darbiet f'sena se nistidinhom għal-laqgħat tal-amministrazzjoni tal-Partit biex iwasslu direttament l-isfidi tagħhom. Jekk ningħata l-fiduċja, se nitlob kuntatt individwali ma' kull persuna li fl-aħħar snin kienet membru tal-Partit Laburista u għal xi raġuni ma baqgħetx. Kommess li mmur għand in-nies u nikkonvinċihom li l-Partit Laburista kien, għadu u jibqa' d-dar naturali tagħħhom. CC – Jien persuna aċċessibbli ħafna. Tkellimt ma' diversi delegati u attivisti u wegħedthom li nkun preżenti kemm hemm bżonn fiċ-ĊNL jew fiċ-ċentri mifruxa ma' Malta u Għawdex u regolari nkun iċ-ĊNL fuq bazi ta' day-in-day-out. Jien illum politiku full-time. SZA – Nemmen li l-Partit għandu jkollu kuntatt eqreb mal-membri tiegħu. Fil-prijoritajiet li qiegħed inressaq għall-ħidma tal-Partit, qed inressaq proposta li jsir outreach biex inkunu dejjem viċin in-nies, proċess li nemmen li għandu jibda minnufih. Lil Dawk li jgħidu li ntesew, kif se tikkonvinċihom li mhux il-każ? OB – M'hemmx dubju li 25 sena ta' gvernijiet Nazzjonalisti fissru ħafna inġustizzji u ma kienx faċli li tindirizzahom fi tliet snin, imma issa, b'Deputat Mexxej li joffri sinerġija bejn Gvern u Partit, se tingħata spinta qawwija. Min ġenwinament sofra inġustizzja se jsib Partit Labursita mgħammar b'dipartiment professjonali tal-customer care fejn min iressaq ilment jintlaqa' b'sensittività u jingħata risposta anke. jekk inizjali. fi żmien 15-il ġurnata. Dan se jkun l-aktar post fejn tħabbat il-qalb soċjali tagħna biex nisimgħu, inkunu ta' spalla u nwettqu dak li huwa xieraq. Il-messaġġ huwa ċar: bija bħala Deputat Mexxej, il-Laburist li sofra inġustizzja se jingħata dinjità. CC – Se nikkonvinċihom billi nagħtihom rimedju u, proprju biex bħala Partit Laburista nkunu f'pożizzjoni b'saħħitha biex noffru dan ir-rimedju, qed nipproponi l-ħolqien ta' Legal Unit. Però, qed nagħmilha ċara li se nkun b'saħħti mal-Gvern fuq din il-kwistjoni; spiċċa żmien ta' ħafna titubar. SZA – Kull persuna jixirqilha li tinstema' u li tingħata tweġibiet għall-mistoqsijiet li tressaq. Nemmen li għandna nżommu kuntatt aqwa biex infissru u nieħdu l-passi possibbli fejn meħtieġ. Fl-istess pożizzjoni kellek lil Toni Abela – meqjus vuċi awtokritika. mistenni tkompli fuq passi simili? OB – Il-Partit Laburista huwa l-qalb tal-moviment li bena Joseph Muscat. Jekk il-qalb ma tkunx qed tħabbat, kollox jispiċċa fix-xejn. Nemmen li Toni Abela mexxa rwol importanti ħafna meta, minn żmien għal żmien, serva anke bħala kuxjenza għall-Gvern. Bi struttura ġdida li mhux biss twassalna għall-elezzjoni ġenerali ta' sentejn oħra imma li taħseb għall-futur qabel dak il-futur jasal fuqna, jien se nibqa' nkun il-vuċi tas-sewwa fil-Gvern. Għalhekk li fl-aħħar ġimgħat enfasizzajt it-tema tal-ġustizzja soċjali. Twaqqafna għaliha, qed ngħixuha fil-bidliet li qed nagħmluha, u rridu nsostnuha fiż-żmien li ġej. CC – Kulħadd għandu l-istil tiegħu ta' kif iservi l-Partit f'din il-kariga. Toni Abela għamel biċċa xogħol tajba ħafna u kien strumentali fl-aħħar elezzjoni. Id-delegati u l-attivisti jafuh sew l-istil tiegħi, jafu fejn qegħdin miegħi, u fuq kollox jafu xi mħabba u lealtà għandi lejn il-Partit tagħna. SZA – Id-Deputat Mexxej għandu jwassal il-ħsibijiet tad-delegati, membri u attivisti tal-Partit fil-livell tat-tmexxija. Dan jaċċerta li l-Partit jibqa' dejjem viċin l-għeruq tiegħu. X'se tghid biex il-floaters jerġgħu jifhmu li l-Gvern ta' Joseph Muscat hu l-aħjar għażla? OB – Fl-2013 kien wasal il-mument tal-bidla. Għal pajjiż li jkollu finanzi b'saħħithom, kontijiet orħos, pensjonijiet ogħla, inqas income tax, soluzzjoni għall-mediċini out of stock u drittijiet ċivili ġodda, fost oħrajn. Ħdimna u wettaqna. Nistgħu nkomplu nikkonvinċu billi nuru li fadlilna l-aqwa ideat għal Malta u Għawdex. Irrid li l-Partit Laburista ma jiġix iġġudikat fuq il-kontroversji imma fuq il-ħidma, ir-riżultati u l-pjani tiegħu. Fi żmien meta l-Oppożizzjoni tinsab f'paniku, l-unika alternattiva tagħha hija li tfittex fil-ħajjiet tagħna u tattakkana personalment. Dan ipoġġi piż fuqna biex, filwaqt li nassiguraw imġiba korretta minna kollha, insaħħu d-dipartiment tal-policy making li mbagħad ifassal il-proġetti politiċi għall-ġejjieni. CC – Irridu nikkomunikaw aħjar is-suċċessi li qed jikseb dan il-Gvern, liema suċċessi qed ikunu rikonoxxuti kemm mill-familji u n-negozji, kif ukoll minn istituzzjoni awtorevoli fosthom il-Kummissjoni Ewropea. Il-Prim Ministru Joseph Muscat huwa s-sigriet ta' dan is-suċċess li qed jikseb pajjiżna, għax qed imexxi Gvern magħqud, stabbli u determinat li jieħu d-deċiżjonijiet li jieħdu lil pajjizna fil-livell li jmiss. SZA – Fl-aħħar elezzjoni ġenerali bħala President tal-Partit kont parti mit-tim li wassal biex il-Partit jikseb maġġoranza daqshekk kbira. Filwaqt li fl-aħħar elezzjoni ġenerali bħala partit spjegajna l-viżjoni tagħna, illum, bis-suċċessi li kiseb u qed ikompli jikseb dan il-Gvern, qed nuru li l-Partit Laburista huwa l-aħjar alternattiva għal pajjiżna. Xi kwalitajiet taħseb li qed ifittex il-poplu inġenerali hemm barra f'Deputat Mexxej F'dawn iż-żminijiet? OB – Nemmen li l-poplu qed ifittex Deputat Mexxej li jikkumplimenta l-istil politiku tal-Prim Ministru u tad-Deputat Prim Ministru li flimkien wasslu lill-Partit Laburista u lill-Gvern għal suċċessi bla preċedent. Bħala persuna li għext il-valur tal-ġustizzja soċjali, nista' naqdi sew ir-rwol li bla dubju jrid il-poplu minn Deputat Mexxej. Jiġifieri li kull tifel u kull tifla f'pajjiżna, huma min huma u ġejjin minn fejn ġejjin, jingħataw l-opportunità li jirnexxu. CC – Il-poplu hemm barra jrid Deputat Mexxej li jkun determinat, mimli enerġija u kapaċi jkompli jsaħħaħ il-Partit Laburista ħalli jassigura t-tieni terminu ta' Gvern immexxi minn Joseph Muscat. Dan għax huwa fl-interess nazzjonali li jerġa' jitla Gvern Laburista biex ikompli l-ħidma tiegħu u mhux jieqaf f'nofs triq. SZA – Il-ħtieġa li persuna tkun hemm għan-nies, li twassal il-viżjoni tal-Partit u li taċċerta li l-Partit Laburista jibqa' l-aħjar għażla għal pajjiżna. X'taħseb li hemm bżonn isir biex il-Partit ikompli jissaħħaħ? OB – Irridu nibnu strutturi moderni li permezz tagħhom nibqgħu l-aktar partit relevanti għal dan il-pajjiż fid-deċenju li jmiss. Struttura li tikkomunika ferm aktar man-nies, anke dawk li mhux se jitkellmu magħna jew jiġu attivitajiet tagħna, billi nirfinaw il-midja tradizzjonali, nabbraċċaw il-mezzi soċjali u nidħlu f'teknoloġiji ġodda. Dan ikun partit li jifhem li l-politika nbidlet u li għalhekk jibqa' l-iktar partit organizzat u rebbieħ f'pajjiżna. CC – Primarjament il-Partit Laburista hemm bżonn li japprezza u jagħti valur lid-delegati u l-attivisti tiegħu għax huma jagħmlu s-saħħa ta' dan il-Partit. Hemm bżonn il-motivazzjoni u l-involviment ta' kulħadd biex sal-elezzjoni ġenerali nkunu f'pożizzjoni b'saħħitha biex nerġgħu nippreżentaw ruħna quddiem il-poplu. SZA – Għandna nibdew billi nwettqu ħidma interna fil-Partit biex inħħejju l-istrutturi tal-Partit għall-isfidi li għandna quddiemna. Dan irid ikun segwit minn proċess qawwi biex nieħdu l-Partit għand in-nies u n-nies lejn il-Partit. Liema hi l-iktar deċiżjoni importanti li ħadt fil-kariga li kellek f'dawn l-aħħar tliet snin? OB – Insemmi d-deċiżjoni li nagħmel dak kollu possibbli biex nibdew inwettqu l-Programm ta' Ċittadinanza b'Investiment li l-Partit Nazzjonalista, għal raġunijiet elettorali, ipprova jwaqqaf b'kull mezz possibbli. Ma rnexxilux. Aħna saħansitra kkonvinċejna lill-Kummissjoni Ewropea u llum l-IIP huwa l-aqwa u l-uniku programm ta' ċittadinanza approvat minnha. Dan huwa programm li qed iressaq lejn Malta investituri ta' potenzjal enormi u li qed jiġġenera fondi kbar għal pajjiżna li se jintefqu fi proġetti soċjali b'risq il-familji kollha. CC – Id-deċizjonijiet huma l-ordni tal-ġurnata meta tkun fdat bir-responsabbiltà tal-ekonomija u l-investiment fil-pajjiż. Però, nemmen li l-akbar deċizjoni kienet dik li nimbarka fuq ħidma intensiva biex inwettaq numru ta' proġetti li kienu ilhom imwiegħda min-Nazzjonalisti 25 sena sħaħ, fosthom dak tal-Whiterocks u x-Shipbuilding tal-Marsa u eventwalment anke l-Crafts Village f'Ta' Qali. SZA – Aktar milli deċiżjoni waħda, ħadt impenn. L-impenn li naħdem b'attitudni target oriented; jiġifieri li l-ħidma tiegħi twassal għar-riżultati u li nilħaq il-miri mfassla sabiex nerfa' bl-aħjar mod possibbli r-responsabbiltajiet li għaddieli l-Prim Ministru. Dan l-aħħar smajna fuq l-iskema ta' dejn sigriet tal-PN. X'inhuma l-kummenti tiegħek dwarha? OB – Dawn mhuma xejn ħlief ċedoli tal-korruzzjoni. Simon Busuttil iddeċieda li jiddejjen biex iħallas id-dejn. Se jaċċetta kwalunkwe somma ta' flus u ħadd mhu se jkun jaf min huma d-donaturi. Huwa ovvju li hemm riskju serju ta' għotjiet dubjużi. Ngħid biss li l-Kap tal-Oppożizzjoni sejjer żball jekk jaħseb li, wara 25 sena ma jagħmel xejn, issa jista' jimsaħ saqajh fl-ispirtu tal-liġi tal-finanzjament tal-partiti. CC – Din l-iskema hija konferma ta' kemm il-Partit Nazzjonalista mmexxi minn Simon Busuttil u Beppe Fenech Adami huwa partit ipokrita. Dan għax tmur totalment kontra l-prinċipju tat-trasparenza li huma jippruvaw jippontifikaw dwaru. Il-Partit Laburista jrid jassigura li l-finanzi tiegħu jibqgħu sostenibbli ħalli ma nispiċċawx fl-istess sitwazzjoni tagħhom, però dan għandu jsir b'rispett sħiħ lejn il-liġijiet. SZA – Il-qofol tal-Liġi tal-Finanzjament tal-Partiti hija l-ħtieġa tat-trasparenza fil-mod kif il-partiti jiġu ffinanzjati. Filwaqt li llum għandna liġi li daħħlet miżuri importanti, il-Partit Nazzjonalista ra kif għamel u ħoloq skema li tmur kontra dan il-prinċipju fundamentali. Nemmen li hemm bżonn inkomplu naraw kif naċċertaw it-trasparenza fil-finanzjament tal-partiti. X'kien l-ikbar suċċess għall- Gvern ta' Joseph Muscat? OB – Li l-pajjiż mar lura għand il-poplu. Bis-sehem tal-familji u negozji beżlin, illum qed niksbu l-aqwa riżultati f'qasam wara l-ieħor: mill-finanzi sal-impjiegi, mill-enerġija sal-edukazzjoni, mis-saħħa sad-drittijiet ċivili, mis-solidarjetà soċjali s'Għawdex. Illum, pereżempju, persuni b'diżabbiltà jħossu li għandhom opportunitajiet, koppji b'orjentazzjoni sesswali differenti jafu li għandhom futur. Iħossuhom ilkoll ulied art twelidhom. Imma nemmen li l-ikbar suċċess għall-Gvern ta' Joseph Muscat għad irid jasal. Fadal bidliet pożittivi u ,iva, il-kbir għadu ġej. CC – Jien bniedem ottimist u ambizzjuż ħafna u għalhekk ngħid li l-akbar suċċess ta' Gvern immexxi minn Joseph Muscat għad irid jasal. Però, naħseb li kulħadd japprezza d-direzzjoni ekonomika b'saħħitha li ħa pajjiżna u l-avvanz notevoli fis-settur tad-drittijiet ċivili. SZA – Għal pajjizna l-akbar għadu huwa l-qgħad. L-akbar kisba hija li l-qgħad jinsab fl-aktar livell baxx f'dawn l-aħħar 35 sena. X'inhu l-aħħar appell tiegħek lid-delegati? OB – Id-delegati jafu sew x'għandu bżonn il-Partit Laburista. Għexu f'dan il-Partit, u ilhom snin jaħdmu u jemmnu fih. Għalhekk konvint li se jagħmlu l-aħjar għażla. Min-naħa tiegħi qed nagħti kelma – u l-kelma tiegħi jafu li nżommha – li se nkun qrib tagħhom u nieħu ħsieb il-kuntatt mal-lokalitajiet. Kommess bis-serjetà għal Partit Laburista magħqud li jerfa' r-responsabbiltà tal-Laburisti u jindirizza l-inġustizzji. Qrib tiegħek, bi stabbiltà, sinerġija mal-Gvern u b'ġustizzja soċjali, il-ġenerazzjoni rebbieħa se tkompli tirnexxi. CC – L-appell tiegħi huwa wieħed ta' kuraġġ. Ejja nkunu magħquda aktar minn qatt qabel wara l-Mexxej Joseph Muscat f'dan iż-żmien li se jwassalna għal elezzjoni ġenerali oħra. Għandi fiduċja kbira fid-delegati tagħna u, ikun xi jkun ir-rizultat, il-lealtà u l-imħabba tiegħi għall- Partit tibqa' sal-mewt. SZA – Nemmen f'parteċipazzjoni akbar tad-delegati fil-ħidma tal-Partit. Id-delegati jridu jkunu aktar fiċ-ċentru ta' dak li nwettqu. Irrid inkun ta' servizz għall-Partit u nkun viċin id-delegati biex nagħti dak kollu meħtieġ. Nemmen li flimkien Inkomplu Niksbu Suċċess.